
Gjykata Kushtetuese e Republikës së Shqipërisë, e përbërë nga: 
Rustem Gjata, 		Kryetar i Gjykatës Kushtetuese, 
Hilmi Dakli, 		Anëtar i 	““
Manol Konomi, 	Anëtar i 	““
Veli Budo, 		Anëtar i	““
Alfred Karamuço, 	Anëtar i	 ““
Kristofor Peçi, 		Anëtar i	““
Ha1il Kopani, 		Anëtar i	““
Zija Vuci, 		Anëtar i 	““
me sekretare Drita Filto, me datën 10.7.1997, mori në shqyrtim në seancë gjyqësore me dyer të hapura çështjen nr.32 Akti që i përket: 
KËRKUESE: PARTIA SOCIALISTE, e përfaqësuar nga Av.Pranvera Strakosha, me autorizim. 
SUBJEKT I INTERESUAR: KOMISIONI QENDROR I ZGJEDHJEVE, i përfaqësuar nga sekretari, Z. Thimjo Kondi. 

O B J E K T I: 

Shfuqizimi i vendimit nr.1216, datë 4.7.1997 të Komisionit Qendror të Zgjedhjeve, për zonën elektorale nr.22. 

GJYKATA KUSHTETUESE, pasi dëgjoi përfaqësuesin e kërkuesit, të subjektit të interesuar dhe shqyrtoi çështjen në tërësi, 

VËREN: 

Partia Socialiste, në kërkesën e saj drejtuar kësaj Gjykate ka parashtruar disa shkaqe për prishjen e vendimit datë 30.6.1997 të komisionit të zgjedhjeve nr.22 të rrethit Kurbin dhe atij me nr.1216, datë 4.7.1997 të Komisionit Qendror të Zgjedhjeve, sipas të cilave është quajtur i zgjedhur deputet në këtë zonë, kandidati për deputet i Partisë Demokratike.
Gjatë shqyrtimit gjyqësor në këtë Gjykatë, përfaqësuesja e palës kërkuese, i kufizoi kërkimet e saj dhe insistoi që të deklarohet i pavlefshëm vetëm procesverbali i rezultateve të votimit, të paraqitur në emër të qëndrës së votimit nr,8 të kësaj zone. Ajo pretendoi se përmbajtja e këtij procesverbali, i cili është konsideruar i mirëqenë dhe është marrë për bazë si nga komisioni i zgjedhjeve të zonës nr.22 ashtu edhe nga Komisioni Qendror i Zgjedhjeve, nuk i përgjigjet realitetit.
Për verifikimin e këtij pretendimi, Gjykata bëri krahasimin e këtij procesverbali, me atë që paraqiti kërkuesja dhe konstatoi se ata nuk përputhen me njëri-tjetrin. Shifrat e pasqyruara në këto dokumenta dhe nënshkrimet që kanë vënë aty kryesia e komisionit të kësaj qendre votimi, nuk janë të njëjta. Për më tepër, në procesverbalin që i ka shkuar zonës, ka nënshkruar për zëvëndëskryetarin e kësaj qendre votimi një person me emër B.Diku, por siç del nga vendimi nr.7, datë 20.6.1997, ky person nuk është caktuar fare në përbërjen e komisionit të qendrës së votimit nr.8. Sipas këtij vendimi me detyrën e zëvëndëskryetarit në këtë komision është ngarkuar Z.Besim Mzhika, i cili deklaroi se personi që ka nënshkruar për të, procesverbalin e sipërm është krejtësisht i panjohur në fshatin e tyre.
Vetëm kjo mangësi, pa përmendur këtu edhe parregullsitë e tjera që vërehen në pasqyrimin e të dhënave në këtë akt e bëjnë atë të pavlefshëm. Ai është lëshuar nga persona të cilët nuk kanë qenë të autorizuar me ligj ta nënshkruajnë atë.
Në këto rrethana, Gjykata çmon se realitetin lidhur me rezultatin e zgjedhjeve në këtë qendër votimi e pasqyron vetëm procesverbali që ka paraqitur si provë Partia Socialiste. Ky akt përveç formës dhe ngjyrës, ka edhe karakteristika të tjera të kërkuara nga ligji. Ndryshe nga i pari, ku të dhënat me shifra janë kontradiktore, ky është nënshkruar rregullisht si nga kryesia ashtu dhe anëtarët e komisionit të qendrës së votimit nr.8.
Të dy këto procesverbale iu paraqitën për njohje dëshmitarit Besim Mzhika, i cili deklaroi se në procesverbalin e paraqitur nga kërkuesi, jo vetëm firmën, por edhe emrin e zëvëndëskryetarit të komisionit, i ka shkruar me dorën e tij.
Përsa i përket procesverbalit tjetër, i cili është fotokopje e procesverbalit të dorëzuar në zonë, ai tha se nuk është nënshkruar prej tij dhe se të dhënat që pasqyrohen aty nuk janë reale.
Veç sa sipër, ai shtoi se ky procesverbal së bashku me gjithë dokumentacionin tjetër të qendrës së votimit nr.8, janë dorëzuar në komisionin e zonës nga kryetari i qendrës së votimit më datë 30.6.1997, pa qenë ky i shoqëruar edhe nga ai si zëvëndëskryetar komisioni.
Për të dhënë shpjegime rreth kësaj çështje u thirrën nga kjo Gjykatë edhe kryetari e sekretari i kësaj qendre votimi, por këta nuk u paraqitën.
Në këto rrethana, Gjykata çmon se procesverbali i qendrës së votimit nr.8, sipas të cilit kandidati për deputet i Partisë Demokratike ka marrë 511 vota, duhet të deklarohet i pavlefshëm. Në vend të tij duhet të merret për bazë procesverbali tjetër që ka paraqitur kërkuesja, sipas të cili ky kandidat i sipërm ka marrë vetëm 179 vota. Duke bërë përllogaritjen, rezulton se diferenca e votave që ai ka marrë tepër padrejtësisht, është 332. Po të zbritet kjo shumë nga totali i votave që ai ka marrë në krejt zonën 22, del se ai ka fituar gjithsej 5296 (pesëmijë e dyqind e nëntëdhjetë e gjashtë) vota.
Ky numër votash nuk arrin as 50 % të numrit të përgjithshëm të votave që janë deklaruar të vlefshme nga komisioni i zgjedhjeve të zonës nr.22. Sipas procesverbalit të tij datë 30.6.1997, shuma e këtyre votave është gjithsej 11.135 (njëmbëdhjetë mijë e njëqind e tridhjetë e pesë), ndërsa gjysma e tyre 5.568 vota.
Për rrjedhojë, në bazë të dispozitave të Ligjit "Për zgjedhjet e Kuvendit Popullor", kandidati për deputet i Partisë Demokratike Z.Pal Ndue Dajçi nuk quhet i zgjedhur deputet në këtë zonë.
Ai do të konkurrojë përsëri në garën zgjedhore, por kësaj radhe në balotazh me kandidatin tjetër të Partisë Socialiste Z.Gëzim Sulejman Dika, i cili në krahasim me kandidatët e tetë subjekteve të tjerë elektoralë, ka fituar numurin më të madh të votave, që arrin shifrën 3860 vota, pa llogaritur këtu edhe 108 vota të tjera që atij i janë hequr padrejtësisht me procesverbalin e falsifikuar të dorëzuar në komisionin e zonës 22 dhe në Komisionin Qendror të Zgjedhjeve.


PËR KËTO ARSYE, Gjykata Kushtetuese e Republikës së Shqipërisë, në mbështetje të neneve 24 pika 7 të ligjit nr.7561, datë 29.4.1992 "Për disa ndryshime e plotësime në ligjin nr.7491, datë 29.4.1991 "Për dispozitat kryesore kushtetuese”, si dhe nenit 50 të ligjit nr.7556, datë 4. 2.1992 "Për zgjedhjet e Kuvendit Popullor të Republikës së Shqipërisë" , njëzëri 

V E N D O S I: 

Shfuqizimin e vendimit datë 30.6.1997 të komisionit të zgjedhjeve të zonës nr.22 Kurbin, si edhe vendimit datë 4.7.1997 të Komisionit Qendror të Zgjedhjeve. 
Urdhërohet Komisioni Qendror i Zgjedhjeve të caktojë datën për zhvillimin e balotazhit në zonën nr.22, ndërmjet  Z. Pa1 Ndue Dajçi, kandidat për deputet i Partisë Demokratike dhe Z.Gezim Sulejman Dika, kandidat për deputet i Partisë Socia1iste. 
Nga një kopje e këtij vendimi u dërgohet Komisionit Qendror të Zgjedhjeve dhe Komisionit të Mandateve të Kuvendit të Ri Popullor. 
Ky vendim është i formës së prerë. 
Tiranë, më 21. 7.1997 



